นายกรัฐมนตรี จับมือสองรัฐมนตรีจากพรรคประชาธิปัตย์ ย้ำเสถียรภาพพรรคร่วมรัฐบาลยิ่งกว่าเหนียวแน่น พร้อมเดินหน้าทำงานแก้ปัญหาเศรษฐกิจ
หลังเป็นประธานเปิดงาน ไทยแลนด์ รับเบอร์ เอ็กซ์โปร์ 2019 พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้เดินออกจากบริเวณการจัดงานพร้อมกับ นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ พลเอก อนุพงษ์ เผ่าจินดารัฐมนตรีว่าการกระทรวงมหาดไทย นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ โดยนายกรัฐมนตรีได้ตอบคำถามสื่อ ถึงกรณีที่ขณะนี้มีหลายคนสงสัยในเสถียรภาพของรัฐบาล อยากให้นายกรัฐมนตรีได้โชว์ความเหนียวแน่นของพรรคร่วมรัฐบาล โดยนายกรัฐมนตรี ระบุว่า วันนี้มากันครบทุกอย่างไม่มีปัญหา อะไรที่เป็นเรื่องของการเมืองก็ขอว่ากันไป ทั้งนี้ ตัวเองคิดว่าทุกคนทุกพรรคมองประเทศชาติเป็นหลักอยู่แล้ว ส่วนการแก้ปัญหานั้นก็จะมีหนทางที่จะทำได้ ขออย่ามองเป็นปรากฏการณ์ทางการเมืองทั้งหมด        นายกรัฐมนตรี ยืนยันว่าพรรคร่วมรัฐบาลยังเหนียวแน่นและยิ่งกว่าเหนียว ซึ่งขณะที่นายกรัฐมนตรีพูดคุยกับสื่อมวลชนนั้น นายกรัฐมนตรีได้จับมือของนายจุรินทร์ และนายเฉลิมชัย ซึ่งเป็นการแสดงออกถึงความเหนียวแน่นของพรรคร่วมรัฐบาล